b"\n_START_ARTICLE_\nEartha Kitt\n_START_SECTION_\nBiografi\n_START_PARAGRAPH_\nKitt ble f\xc3\xb8dt i byen North i delstaten S\xc3\xb8r-Carolina i 1927. Hun skal ha v\xc3\xa6rt et resultat av en voldtekt, en hvit s\xc3\xb8nn av en plantasjeeier voldtok moren hennes. Kitt havnet i New York som ni\xc3\xa5ring, og ten\xc3\xa5rene tilbrakte hun p\xc3\xa5 gaten, eller n\xc3\xa5r hun var heldig, hos venner, f\xc3\xb8r hun sang og danset seg opp av rennestenen._NEWLINE_Kitt fikk plass i et afroamerikansk dansekompani, som brakte henne til Europa, hvor hun snart ble popul\xc3\xa6r med sanger som \xc2\xabC'est si bon\xc2\xbb og \xc2\xabSanta Baby\xc2\xbb. Tilbake i USA gav regiss\xc3\xb8ren og skuespilleren Orson Welles henne en rolle i sceneoppsetningen av Doktor Faustus, hvor hun spilte Helena. Welles beskrev henne som \xc2\xabden mest spennende kvinnen i verden\xc2\xbb._NEWLINE_I 1960-\xc3\xa5rene gjorde Kitt suksess som Catwoman i TV-serien Batman. Kitt ble frosset ut av underholdningsindustrien etter \xc3\xa5 ha kommet med kritiske uttalelser mot Vietnamkrigen under et bes\xc3\xb8k i Det hvite hus i 1968. Hun ble imidlertid tatt imot med \xc3\xa5pne armer da hun returnerte til en rolle p\xc3\xa5 Broadway ti \xc3\xa5r senere._NEWLINE_I 1980-\xc3\xa5rene markerte Kitt seg i kampen mot Aids. Hun hadde ogs\xc3\xa5 en hit med discol\xc3\xa5ta \xc2\xabWhere Is My Man\xc2\xbb. I 1990-\xc3\xa5rene var hun tilbake p\xc3\xa5 Broadway, og markerte seg som kabaretartist. I l\xc3\xb8pet av karrieren vant Kitt tre Emmy-priser, og ble i tillegg nominert til to Tony-priser og \xc3\xa9n Grammy-pris."